Alu yéh

Alu yéh utawi Alu yéh asia (Varanus salvator) inggih punika soroh alu sané nglimbak ring wewengkon Asia Selatan miwah Asia Tenggara. Alu puniki pinaka pahan alu sané pinih ketah kacingakin ring makudang wewengkon genah ring Indonésia. Buron puniki rumasuk ring kulawarga Varanidaé sané madué wentuk cunguh sané bunter, tur genah song cunguhnyané wénten ring arep moncongnyané. Alu puniki taler rumasuk ring buron opivar krana prasida ngasilang taluh langkung siki nyabran warsa. Wentuk taluhnyané lonjong silindris tur madué kulit sané nénten keras tur kasar.

 Awaknyané 
Alu puniki madué lantang sawatara 1.5 méter ngantos 2 méter tur baatnyané ngantos 19 kg. Soroh sané wénten ketahnyané madué lantang nénten langkung saking 1.5 méter miwah baatnyané sawatara 4 ngantos 6 kg. Nanging, wénten taler soroh sané lantangnyané ngantos 3 méter tur baatnyané langkung saking 20 kg. Wentuk sirahnyané lanying, kulitnyané kasar tur madué bintik-bintik alit sané agak nonjol.

Warnannyané badeng tur wénten tutul bunter sané mawarna kuning ring duur sirahnyané, tundun, miwah ikuhnyané. Ring basang miwah baongnyané mawarna pucet tur wénten bercak-bercak mawarna badeng. Warnan ikuhnyané pateh tekén awaknyané belang-belang tur wénten warnan kuningnyané sané nyampur. Ri tatkala alu punika muda, ketahnyané mawarna dasar coklat tur madué bercak sakadi induknyané.

 Panglimbakan tur genahnyané 
Alu yéh ketahnyané nglimbak ring India timur-laut, Bangladesh, Kapuloan Andaman, Nikobar, Tiongkok (Guangxi, Hainan, Yunnan), Hong Kong, Myanmar, Laos, Viétnam, Kamboja, Thailand, Malaysia (rumasuk Serawak miwah Sabah), tur Indonésia (Sumatra, Jawa, Kalimantan, Nusa Tenggara, Sulawési).

Alu puniki manut saking wastannyané magenah nénten doh saking yéh. Ketahnyané magenah ring sisi tukad utawi rawa-rawa alas. Lianan saking punika, wenten taler soroh buron puniki sané magenah ring wewengkon carik, tegal, miwah genah para kramané, pinaka silih tunggil buron liar sané ngamah beburon sané kagelahang olih para kramané. 

 Cecirén 
Alu puniki prasida ngelangi miwah menék ka duur punyanné tur ketah kacingak ring tengai. Dedaran utamannyané inggih punika semal, bikul, kedis, reptilia alit, dongkang, bé, tur yuyu tukad. Lianan punika, alu puniki taler naar taluh buaya utawi kekua miwah bangké. Alu sané kantun nguda naar gumatat-gumitit miwah reptilia alit, sakadi bé alit. 

Buron puniki nganggén ikuhnyané antuk nyaga awaknyané. Yéning wénten sané lakar ngusud awaknyané, buron puniki pacang ngibasang ikuhnyané keras sakadi cambuk ka buron lianan punika.

 Pustaka 

Kategori:Buron